Úradný vestník L 114 , 13/05/2000 S. 0042 - 0043



Rozhodnutie Komisie z 25. apríla 2000 stanovujúce osobitné podmienky pre dovoz lastúrnikov, ostnokožcov, plášťovcov a morských ulitníkov pochádzajúcich z Vietnamskej socialistickej republiky (oznámené pod číslom dokumentu C(2000) 1054) (Text s významom pre EHP) (2000/333/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/492/EHS z 15. júla 1991, ktorou sa stanovujú zdravotné podmienky pre výrobu a uvádzanie lastúrnikov [1] na trh, naposledy zmenenú a doplnenú smernicou 97/79/ES [2], a najmä na jej článok 9 ods. 3 písm. b), keďže: (1) odborník Komisie uskutočnil inšpekčnú návštevu Vietnamskej socialistickej republiky, aby overil podmienky, v ktorých sa vyrábajú, uskladňujú a odosielajú do Spoločenstva produkty rybolovu; (2) ustanovenia právnych predpisov Vietnamskej socialistickej republiky kladú zodpovednosť za veterinárnu kontrolu lastúrnikov, ostnokožcov, plášťovcov a morských ulitníkov a za monitorovanie hygieny a zdravotných podmienok výroby na Národné centrum pre inšpekciu rybolovu a zabezpečenie kvality (Nafiqacen). Tie isté právne prepisy splnomocňujú Nafiqacen, aby schvaľoval alebo zakazoval zber lastúrnikov, ostnokožcov, plášťovcov a morských ulitníkov z určitých oblastí; (3) Nafiqacen a jeho laboratóriá sú schopné účinne overovať uplatňovanie platných zákonov vo Vietnamskej socialistickej republike; (4) príslušné orgány Vietnamskej socialistickej republiky sa zaviazali pravidelne a pohotovo oznamovať Komisii údaje o prítomnosti planktónu obsahujúceho toxíny v oblastiach zberu; (5) príslušné orgány Vietnamskej socialistickej republiky poskytli úradné záruky ohľadne zhody s požiadavkami stanovenými v kapitole V prílohy k smernici 91/492/EHS a s požiadavkami rovnocennými s tými,ktoré sú predpísané v tejto smernici na klasifikáciu výrobných oblastí a oblastí sádkovania, schvaľovanie expedičných a purifikačných stredísk, kontrolu zdravotnej neškodnosti a monitorovanie výroby; (6) Vietnamská socialistická republika je oprávnená na zaradenie do zoznamu tretích krajín spĺňajúcich podmienky zhody uvedené v článku 9 ods. 3 písm. a) smernice 91/492/EHS; (7) Vietnamská socialistická republika chce vyvážať do Spoločenstva mrazené alebo spracované lastúrniky, ostnokožce, plášťovce a morské ulitníky, ktoré boli sterilizované alebo tepelne ošetrené v súlade s požiadavkami rozhodnutia Komisie 93/25/EHS [3] v znení rozhodnutia 97/275/ES [4]. S týmto cieľom by mali byť určené výrobné oblasti, z ktorých sa môžu zberať a vyvážať do Spoločenstva lastúrniky, ostnatokožce, plášťovce a morské ulitníky; (8) osobitné dovozné podmienky by sa mali uplatňovať bez toho, aby boli dotknuté rozhodnutia prijaté podľa smernice Rady 91/67/EHS z 28. januára 1991 o veterinárnych podmienkach zvierat pri uvádzaní živočíchov a výrobkov vodného hospodárstva na trh [5], naposledy zmenenej a doplnenej smernicou 95/22/ES [6]; (9) opatrenia stanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Národné centrum pre inšpekciu rybolovu a zabezpečenie kvality (Nafiqacen) Ministerstva rybolovu je príslušným orgánom Vietnamskej socialistickej republiky na overovanie a potvrdzovanie toho, že lastúrniky, ostnokožce, plášťovce a morské ulitníky spĺňajú požiadavky smernice 91/492/EHS. Článok 2 Lastúrniky, ostnokožce, plášťovce a morské ulitníky pochádzajúce z Vietnamskej socialistickej republiky a určené na ľudskú spotrebu musia pochádzať zo schválených výrobných oblastí uvedených v prílohe k tomuto rozhodnutiu. Článok 3 Toto rozhodnutie je adresované členským štátom. V Bruseli 25. apríla 2000 Za Komisiu David Byrne člen Komisie [1] Ú. v. ES L 268, 24.9.1991, s. 1. [2] Ú. v. ES L 24, 30.1.1998, s. 31. [3] Ú. v. ES L 16, 25.1.1993, s. 22. [4] Ú. v. ES L 108, 25.4.1997, s. 52. [5] Ú. v. ES L 46, 19.2.1991, s. 1. [6] Ú. v. ES L 243, 11.10.1995, s. 1. -------------------------------------------------- PRÍLOHA Číslo | Názov | 01 | TAN THANH | 02 | BINH DAI | 03 | BA MUM | 04 | AN THUY | 05 | CON TRAU | --------------------------------------------------